Ko Ka San Irin Tarihin Da Manchester City Ta Kafa A Gasar Firimiya? — Leadership Hausa Newspapers
Ko Ka San Irin Tarihin Da Manchester City Ta Kafa A Gasar Firimiya?
Kungiyar kwallon kafa ta Manchester City ta kafa tarihin da babu wata kungiyar da ta taba kafa wa a kakar wasa a gasar Firimiya a Ingila.
Tun a 15 ga Afrilu Manchester City ta lashe kofin Firimiya na bana, kuma kofin gasar na farko da Pep Guardiola ya lashe a kakarsa ta biyu a kungiyar a matsayin mai koyarwa.
Baya ga kofin da Manchester City ta lashe kuma ta shafe wasu tarihin da aka taba kafa wa a gasar Firimiya, kamar haka:
Maki 100 A Kakar Wasa Daya
Manchester City ta kammala kakar bana da maki 100 a teburin Firimiya, tarihin da ba a taba kafa wa ba a tarihin gasar bayan data doke kungiyar Southampton daci 1-0 a fafatawar ranar karshe a Firimiya.
Ana dab da tashi daga wasan ne Gabriel Jesus ya ci wa Manchester City kwallon a ragar Southampton, wanda ya taimaka City kafa tarihin da yawan maki 100 a Firimiya a bana.
Yawan Kwallaye
Manchester City ta shiga kundin tarihin gasar Firimiya, inda ta kammala kaka da yawan kwallaye 106 kuma ita ce ta fi yawan cin kwallaye a raga a kaka daya a tarihin Firimiya sannan ta karya tarihin da Chelsea ta kafa na yawan kwallaye 103 a zamanin Carlo Ancelotti a kakar wasa ta 2009/10.
Yawan Samun Nasara
Manchester City ta buga wasanni 32 ba’a doke ta ba a gasar Firimiya a bana inda ta shafe tarihin da Chelsea ta kafa a kakar wasa ta 2004 zuwa 2005 sannan ta karya tarihin da Tottenham ta kafa a shekaru 57 a matsayin kungiyar da ta fi yawan samun nasara a kakar wasa a Firimiya.
Haka kuma ba a doke Manchester City ba a wasanni 16 da ta kai ziyara a Firimiya, tarihin da babu wata kungiya da ta taba kafawa a gasar kuma a bana Manchester City ta buga wasanni 18 a jere ba tare da an doke ta ba.
Yawan Tazarar Maki
Manchester City ta kammala kaka da tazarar maki 19 tsakaninta da Manchester United da ke matsayi na biyu a teburin Firimiya.
Wannan ne maki mafi tazara a tarihin Firimiya kuma Manchester City ta kafa tarihin kan abokin hamayyarta Manchester United da ta doke Watford ci 1-0 a filin wasa na Old Trafford a ranar Lahadin data gabata sannan yawan tazarar ya nuna yadda Manchester City ta yi wa abokan hamayyarta fintikau a bana.
Dan Wasa Kebin De Bruyne
Dan wasan na Belgium ya kafa tarihin da babu wani dan wasa da ya taba kafa wa a gasar firimiya inda ya taimaka anci kwallaye 16 a kaka daya.
Sannan shi ne dan wasan da ya fi yawan samun nasara a wasannin Firimiya a kaka daya inda ya buga wasanni 31 da City ta yi nasara.
Mai koyarwa Pep Guardiola ya lashe lambar yabo da ake bayarwa wata wata sau hudu a jere a gasar Firimiya.
Kocin da ya jagoranci Manchester City ga nasara a bana, ya ce yana ganin za a dauki lokaci kafin a karya tarihin da ya kafa na samun maki 100 a gasar Firimiya.
Guardiola ya taba kammala gasar La liga da maki 99 a kakar 2009-10 a lokacin da
yana kungiyar Barcelona.
Lebente Ta Taka Wa Barcelona Burki
Di Maria Yana Son Komawa Barcelona
Hannunka Mai Sanda3 mins ago
Waiwayen Kanun Labarai6 mins ago
BABBAN BANGO11 mins ago